text: NSÍ hevur fyri løtu síðani tapt 3-2 móti B68 á Toftum. Klæmint legði NSÍ á odda 1-0 og 2-0, áðrenn B68 fór í gongd.
text: #000001
text: Tað var við stórum spennigni, at viðhaldsfólk á báðum síðum sóðu fram til dystin í dag. Grannauppgerðin var væl kryddað, við tað at heili fýra av týðandi leikarunum hjá NSÍ fyri nøkrum fáum árum síðani, Einar, Jústinus, Christian Høgni og Jann Ingi, umframt venjarin Pauli, nú vóru á heimaliðinum.
text: #000002
text: B68 hevði havt eina laka byrjan við ongum stigum eftir trimum dystum, og ynskti at fáa fyrstu stigini á heimavølli í dag, meðan NSÍ hevði havt eina hampiliga byrjan og vildi byggja víðari á hana.
text: #000003
text: Menn vóru grammir beinanvegin frá dystarbyrjan. Hesi lokaluppgerðini líkt varð ikki spælt við hondbremsuni uppi. Bæði liðini royndu seg serliga við álopum á kantunum. Hjá NSÍ var Árni sera ágangandi, meðan Remi hjá B68 var sera sjónligur.
text: #000005
text: Í 8. minutti hevði Klæmint fleiri møguleikar at leggja NSÍ á odda, tá hann fekk bóltin mitt fyri í brotsteiginum, eftir gott forarbeiði frá Árna í vinstru síðu, men har var ov tjúkt fyri.
text: #000006
text: Í 16. minutti hevði B68 ein møguleika eftir innlegg úr teirra høgru, men Kristian tók bóltin, áðrenn veruligur vandi var á ferð.
text: #000008
text: Samanspælið á miðjuni hjá B68 var gott, Jann Ingi og Christian Høgni broderaðu seg ígjøgnum NSÍ-verjuna í 19. minutti, men meiri spurdist ikki burturúr.
text: #000010
text: NSÍ sat á tí mesta hendan hálvleikin. Verjan hevði hampiligt tamarhald á B68-álopinum, og álopini vóru skjót.
text: #000012
text: Í 21. minutti kom ein langur bóltur fram til Klæmint, og endin var at Debes og Jann Martin royndu seg við góðum skotum, sum tó bæði blivu blokeraði. Debes hevði eisini eitt skot útifrá í 23. minutti.
text: #000013
text: Christian Høgni rann gjøgnum NSÍ-verjuna í 27. minutti, men Kristian kom væl út. Í 34. minutti brast Kristian saman við ein B68-leikara og lá eina løtu niðri. Hann var sjónliga darvaður at hesum skaðanum restina av dystinum.
text: #000014
text: Í 37. minutti skoraði Klæmint aftur. B68 misti bóltin í uppspælinum á egnari hálvu. Árni lirkar bóltin innum B68-verjuna til Klæmint, ið langar hann í kassan til 0-2. Magnus var nær við at lobba málverjan hjá B68 í 39. minutti eftir eitt NSÍ kontraálop saman við Klæmint.
text: #000015
text: NSÍ tóktist nú at sita trygt á dystinum. Ivaleyst eru menn farnir at hugsa um temunnin í steðginum, tí í seinasta minuttinum av yvirtíðini í fyrsta hálvleiki megnaði Ndende at skora við einum høvdara inni í 5-metrinum eftir innlegg úr teirra vinstru síðu.
text: #000016
text: Sostatt var hálvleiksstøðan 2-1 til NSÍ, sum gott kundi havt fingið fleiri mál.
text: #000017
text: Eftir hálvleikin kom Rógvi inn fyri Monrad. Rógvi varð settur í álopið, meðan Magnus fór aftur á høgra bakk. Monrad hevði sínar trupulleikar við Remi í fyrra hálvleiki, og tað fekk Magnus so eisini í seinna. Jann Ingi og Christian Høgni dugdu væl at fóðra Remi við bóltum í vinstru síðu. B68 royndi seg við skoti útifrá í 48. minutti.
text: #000018
text: Jann Martin vann eitt fríspark í høgru síðu høgt uppi á B68 hálvuni í 50. minutti. Árni sendir frísparkið væl innfyri móti handaru stong. B68-málverjin bjargar, men brestir samstundis saman við Jens, ið verður meiddur, so hann má av vøllinum. Pál kom inn fyri Jens.
text: #000019
text: Debes hevði eitt skot útifrá í 60. minutti eftir gott NSÍ-spæl mitt fyri, men annars sat ein við eini kenslu av, at B68 spældi betri og betri. Jann Ingi trekti langt inn og skjeyt í 63. minutti, og Christian Høgni sendi eitt skot dygst uppum í 66. minutti.
text: #000021
text: NSÍ var trýst so mikið, at møguleikarnir nú í stóran mun komu við kontraálopum. Klæmint royndi seg við einum skoti framvið úr høgru síðu í 76. minutti.
text: #000022
text: Í 77. minutti gav B68-trýstið aftur mál, tá Jústinus skoraði við góðum langskoti. Støðan var nú 3-2 til B68. Óli kom á vøllin fyri Klæmint.
text: #000023
text: Í 80. minutti noyddist NSÍ at bjarga á strikuni eftir B68-horna. Hóast vónirnar um at fáa nakað burturúr dystinum vóru smáar, fekk NSÍ ein seinasta møguleika, tá Árni varð feldur í B68-brotsteiginum í seinasta minutti av vanligu leiktíðini. Tíanverri tók Hans Jørgensen skotið hjá Sjúrði. Í yvirtíðini fekk Magnus ein málmøgulieka, men einki spurdist burturúr.
text: #000024
text: Samanumtikið var tað nokk rættvíst, at B68 vann dystin vegna góða spælið í seinna hálvleiki. Men hinvegin kundi NSÍ havt gjørt tað truplari fyri teir, um man hevði megnað at hildið 2-0 leiðsluna inntil hálvleik og eina løtu aftaná. NSÍ kundi eisini havt lagt seg enn meiri á odda í fyrsta hálvleiki, tá vit sótu á tí mesta.
text: #000025
text: Men nú ræður um at koma víðari. Næsta leygardag møta vit høgtflúgvandi HB við Løkin. Um spælið verður sum í fyrsta hálvleiki í dag, ber alt til. Og tað er hetta, sum má takast víðari úr hesum dystinum – um allir menn eru ágrýtnir og spæla væl, er NSÍ ført fyri at standa seg væl móti øllum feløgum í deildini.
text: #000026
text: Stutt og seinkað dystarfrásøgn – NSÍ ímóti KÍ við Løkin 16. mars. Fyrri hálvleikur var rímuliga javnur – tó hevði KÍ størri bit í álopspartinum. Okkara menn høvdu bóltin nógv, men kortini bleiv ikki spælt upp til teir stóru málmøguleikarnar og álopsparturin var, fyri tað mesta, ov lættur at lesa av. Okkara besta møguleika...
text: #000033
text: 4. umfar: KÍ-NSÍ 2-2 (0-1) NSÍ spældi aftur javnt í fjórðu royndini at vinna sær fulla úrtøku. Talan var tó um eitt góðtikið úrslit og avrik ímóti einum av stóru favorittunum at vinna FM í ár. Tað byrjaði væl, tá Árni Frederiksberg lumpaði verju og málmann við einum gløggum frísparki úr høgru síðu hjá NSÍ....
text: #000034
text: Lutakast var til fyrsta og annað undanumfar í Europa League í gjár. Eftir lutakastið varð greitt, at NSÍ skal spæla móti Hibernian FC úr Edinburgh í fyrsta undanumfari. Fyrri dysturin er á útivølli á Easter Road í Edinburgh hóskvøldið 12. juli kl. 19.45. NSÍ kannar ferðamøguleikar í løtuni, og fer í næstum at kunngera, hvussu...
text: #000036